Predkladacia správa

	Legislatívny zámer návrhu zákona o ozbrojených silách sa predkladá podľa Plánu legislatívnych úloh vlády Slovenskej republiky na rok 2001.

Vláda Slovenskej republiky sa vo svojom programovom vyhlásení zaviazala presadiť optimálny variant zaručenia bezpečnosti Slovenskej republiky, ktorý vychádza zo snahy získať plnohodnotné členstvo v NATO. Prioritnou úlohou na naplnenie tohto cieľa je pripraviť ucelenú bezpečnostnú a obrannú stratégiu, ktorá bude znamenať aj reformu  ozbrojených síl. 
Legislatívny zámer návrhu zákona o ozbrojených silách vychádza z potreby komplexnej právnej úpravy problematiky ozbrojených síl, nakoľko táto je v platnom právnom poriadku Slovenskej republiky upravená vo viacerých právnych predpisoch a svojim obsahom nezodpovedá zmeneným spoločenským pomerom a súčasným potrebám štátu, ako aj požiadavkám pre vstup Slovenskej republiky do NATO. 
Účelom legislatívneho zámeru návrhu zákona o ozbrojených silách je úprava problematiky nového zloženia ozbrojených síl, ich postavenia a úloh v systéme obrany, ako aj v celom systéme bezpečnosti  Slovenskej republiky. Navrhované zloženie ozbrojených síl vychádza z porovnania zloženia ozbrojených síl niektorých členských štátov NATO a tiež zo zmluvy NATO SOFA,  ktorú sa Slovenská republika zaviazala dodržiavať podpísaním Zmluvy medzi štátmi, ktoré sú stranami Severoatlantickej zmluvy, a inými štátmi zúčastnenými v Partnerstve za mier vzťahujúca sa na štatút ich ozbrojených síl – uverejnená v Zbierke zákonov Slovenskej republiky pod č. 324 z roku 1997.
	Rozdelenie ozbrojených síl do troch rezortov, tak ako je to v súčasnosti, odporuje požiadavke efektívneho riadenia a velenia ozbrojeným silám pri plnení ich základného cieľa, zabezpečenia obrany Slovenskej republiky. Tento stav komplikuje riešenie krízových situácií a koordináciu plnenia úloh ozbrojených síl v mieri. Tento názor prezentovala vo svojom hodnotení ozbrojených síl, v časti velenie a riadenie aj expertná skupina generála Garretta, ktorá vykonala komplexné hodnotenie obrany Slovenskej republiky. V štátoch NATO sú ozbrojené sily v pôsobnosti ministerstiev obrany. Súčasné zloženie ozbrojených síl v Slovenskej republike je špecifické. V štátoch porovnateľných so Slovenskou republikou Železničné vojsko a Vojská ministerstva vnútra neexistujú.
Návrh legislatívneho zámeru návrhu zákona o ozbrojených silách bol v medzirezortnom pripomienkovom konaní zaslaný 34 orgánom a inštitúciám. Pripomienky k nemu uplatnilo 11 pripomienkujúcich. Vyhodnotenie pripomienkového konania je v prílohe.
Problematika zloženia ozbrojených síl bola predmetom viacerých medzirezortných rokovaní  Ministerstva obrany SR, Ministerstva vnútra SR a Ministerstva dopravy, pôšt a telekomunikácií SR. Dňa 23.2.2001 sa na Ministerstve obrany SR uskutočnilo spoločné rokovanie ministra obrany SR, ministra vnútra SR a ministra dopravy, pôšt a telekomunikácií SR, na ktorom došlo k dohode o riadení ozbrojených síl Ministerstvom obrany SR a ich základnom členení. V nadväznosti na to bola vypracovaná Koncepcia riadenia ozbrojených síl, ktorá je predložená na rokovanie vlády Slovenskej republiky. 
Predkladaný legislatívny zámer bol dopracovaný v nadväznosti na schválenú novelu Ústavy Slovenskej republiky. Rada obrany štátu prerokovala legislatívny zámer 12. marca 2001. Jej pripomienky sú v predkladanom legislatívnom zámere zapracované.

Legislatívny zámer posúdil Inštitút pre aproximáciu práva z hľadiska jeho zlúčiteľnosti s právom Európskej únie a v súvislosti s dohovormi Rady Európy a pripomienky k nemu neuplatnil.
Legislatívny zámer prerokovala Legislatívna rada vlády Slovenskej republiky 12. júna 2001. Jej pripomienky a odporúčania sú v predkladanom novom znení legislatívneho zámeru zapracované. 
Legislatívny zámer sa predkladá bez rozporov.